Fem-seks gravsten er væltet på kirkegården i Hjørring. To af dem er gået i stykker. Politiet mener det sandsynligvis er unge, der står bag hærværket. Hærværket skete på den gamle kirkegård ved Kirkegårdsvej i Hjørring natten mellem tirsdag og onsdag. Ud over at vælte gravsten har hærværksmændene rykket planter op på flere gravsteder. - Vi har sikret nogle spor i sagen - men vil ellers gerne tale med tre drenge, fortæller vagthavende hos politiet i Hjørring. Det skyldes at et vidne undrede sig over ved aftenstid at se tre drengecykler smidt ved den nordlige indgang til kirkegården. - Vi bedømmer cyklerne til at passe til drenge på 12-14 år, siger politiet i Hjørring, der i øvrigt gerne vil have henvendelser fra eventuelle andre vidner.

Opsummering:
Det kan være grove drengestreger, mener politiet i Hjørring